**59. Обединено училище „Васил Левски“ гр. София**

**Утвърдил:…………………**

 **М. Божкова**

 **Директор**

Програма за превенция

на ранното напускане на училище

Настоящата Програма е приета с Протокол №1 от 10.10.2022 г.

на заседание на Педагогическия съвет

Необходимост от превенция:

Проблемът с допускането на голям брой отсъствия продължава да има своята актуалност. Отпадането на ученици от училище е не само социален, но и педагогически проблем. Причините за това са комплексни. Корените на това явление трябва да се търсят от една страна в семейната среда, в мотивацията на учениците за учебен труд, в слабия стремеж за личностна реализация в училищната среда.

 Европейската комисия дефинира като преждевременно напускане на училище всяка форма „на напускане на системата на образование и обучение преди завършване на средно образование или на еквивалентните степени на професионално образование и обучение”. Целта на Стратегия „Европа 2020” е в България ранно отпадналите ученици до навършване на 18 год. възраст да се сведат до 11%. През 2013г. е приета Стратегия за намаляване дела на преждевременно напусналите образователната система /2013-2020г./ За отпадналите младежи това означава неграмотност, липса на социални умения, ниско ниво на грамотност и квалификация. Съответно това води до трудности при намиране на работа, безработица, нискоквалифициран труд, ниско заплащане на труда, нисък стандарт на живот. Други последици са: ранните бракове и раждания, битова престъпност, употреба на дрога, трафик на хора. Европейският съюз цели намаляване дела на ранно напусналите училище младежи да падне под 10 % .Затова трябва да се въведе система от дейности за задържане на всяко подлежащо на обучение дете. През последните няколко години се постигнаха добри резултати, като бе намален броят на отпадналите ученици в нашето училище, но се появи една друга категория ученици, които са застрашени от преждевременно напускане. Анализирайки проблема констатирахме, че учениците са в училище, но поради липса на интерес или слаби постижения в учебните занятия, допускат отсъствия по неуважителни причини. Имат неприлични прояви по отношение на междуличностно общуване в училище, както и голям брой слаби оценки, което неминуемо ги поставя в групата на застрашени от отпадане.

Принципи:

 Училищната програма се базира на принципите на включващото образование и е изработена в контекста на Европейската платформа срещу бедността и социалното изключване; на предложената от Европейската комисия „Стратегия за интелигентен устойчив растеж „Европа 2020” ; Стратегията за намаляване дела на преждевременно напусналите образователната система /2013 – 2020/ и е насочена изключително към превенция и интервенция /мерки за намаляване броя на отсъствията, за намаляване дела на отпадналите и/или трайно непосещаващите учебни занятия ученици/ следвайки принципа за решаване на проблемите на най-ниско равнище; на препоръките по отношение на превенцията на социалното изключване и за по-добро образование и грижи в периода на ранното детство, насочени към осигуряване на всички деца на възможности за най- добър старт в живота.

**Анализ на причините, застрашаващи децата и учениците от преждевременно напускане на образователната система**

1. Нисък социален статус - бедност, неграмотност.

2. Етническа принадлежност.

3. Липса на финансови средства - превоз, облекло, учебни пособия, материали.

4. Незаинтересованост от страна на родителите.

5. Проблеми в семейството.

6. Негативно влияние на „улицата”, приятелския кръг.

7. Смяна на местоживеенето.

8. Нежелание за учене от страна на детето /апатия/.

9. Налагане на санкции.

10. Липсата на самоувереност, разочарование от неуспеха и ниските резултати.

11. Преминали в друга форма на обучение.

12. Заминали в чужбина.

13. Прекъснали поради болест.

14. Деца, чиито родители са емигранти и те са без надзор.

15. Деца от социални домове.

16. Деца, започнали работа.

17. Деца, които се женят или раждат деца.

18. Деца, които се страхуват от тормоз и агресия.

**ПОЛИТИКИ И КЛЮЧОВИ МЕРКИ ЗА ПРЕДОТВРАТЯВАНЕ НА ПНУ**

 Учителската общност се стреми да осигури пълноценна личностна реализация в училищния живот на децата в риск от ПНУ, проявявайки емпатия към проблемите на тези ученици и родители и търсейки начин за тяхното решаване, издигайки на преден план и личния пример на учителя, неговото непрекъснато образование и квалификация.

**Превенция** – предотвратяване на възникването на предпоставки за ПНУ, както и ограничаване на условията, които го благоприятстват.

**Интервенция** – създаване на условия за ограничаване на преждевременното напускане при отчитане на конкретните заплахи на равнището на отделните лица, следвайки принципа за решаване на проблемите на най-ниско равнище.

**Компенсиране** – подпомагане на преждевременно напусналите училище отново да се включат в образованието, като им се предложат разнообразни и достъпни форми за обучение.

 **СИСТЕМА ЗА РАННО ПРЕДУПРЕЖДЕНИЕ:**

 1.Идентифициране на децата и учениците, застрашени от ПНУ.

 2. Идентифициране на причините за всеки конкретен случай.

 3. Набелязване на конкретни мерки.

 4. Мотивиране на учениците в риск от ПНУ да продължат образованието си в следваща степен и за придобиване на професионална квалификация.

**ПЛАН ЗА РЕАЛИЗИРАНЕ НА ПРОГРАМАТА**

**Мерки за превенция и интервенция**

**1. Работа с ученици:**

1.1. В работата си учителите да проявяват толерантност и внимание към всяко дете, да зачитат достойнството и индивидуалността му, за да се чувстват учениците пълноценни и свободни личности.

1.2. Да се стимулират учениците да работят заедно, да общуват свободно.

1.3. Да се извършват разнообразни дейности за изява на учениците, за развиване на творческите им способности и таланти.

1.4. Училището да е желано място за общуване и учене.

1.5. Въвеждане на иновации в преподаването.

1.6. Редовно провеждане на консултации и индивидуална работа с ученици.

1.7. Осигуряване при възможност на учебни пособия и помагала и на хранене за социално слаби ученици от начален и прогимназиален етап (чрез търсене на спонсори).

1.8. Възможност за лятна работа с изоставащи ученици.

1.9. Да се работи за интегриране на ученици в неравностойно социално положение и ученици, за които българският език не е майчин.

1.10. Работа с деца със специални образователни потребности.

1.11. Осигуряване на подкрепяща среда в училище - работа с логопед, психолог, ресурсен екип.

1.12. Съчетаване на урочни, извънкласни и извънучилищни форми на работа.

1.13. Създаване на годишен календар за извънкласни дейности - конкурси, състезания, празници, работа по проекти.

1.14. Целодневно обучение с повече възможности за спорт, работа с компютри, извънкласни дейности.

1.15. Прилагане на ученическо самоуправление /класни съвети, подпомагащи деца в риск/. Включване в плана на училищния ученически съветдейности за създаване на подкрепяща среда.

1.16. Награждаване на ученици: които не са допуснали отсъствия през срока и годината; които са взели активно участие в състезания, конкурси и др.

1.17. Беседи в часа на класа за здравно и гражданско образование - за стрес, за трафик на хора, за безопасно сърфиране в интернет.

1.18.Установяване на ефективен диалог училище - външни институции, имащи отношение по проблема - Дирекция „Социално подпомагане”, отдел „Закрила на детето”, МВР и др.

1.19.Повишаване образованието и квалификацията на учителите чрез включването им в подходящи квалификационни форми, свързани с работа с ученици, застрашени от отпадане.

1.20. Организиране на срещи с работодатели и изявени професионалисти с цел мотивиране на учениците за продължаване на образованието им.

 **2. Работа с родители:**

2.1. Редовно и двустранно взаимодействие между училище и родители.

2.2. Провеждане на родителски срещи и консултации по график, посочен в годишен план.

2.3. Своевременно информиране на родителите за отсъствията и успеха на учениците.

2.4. Разпределяне на отговорностите и ангажиментите по отношение посещаемостта на училище между класните ръководители и родителите.

2.5. Обсъждане на проблемите, свързани с отговорността за възпитанието, образованието на децата и общите задължения на родителите.

2.6. Посещение от класния ръководител или образователния медиатор в дома на ученика при невъзможност за осъществяване на контакт с родителя.

2.7. Приобщаване на родителите към общоучилищния живот и извънкласните дейности – особено за децата в риск.

2.8. Провеждане на тематични родителски срещи със специалисти от МКБППМН и тренинги „Училище за родители“.

2.9. Родителски клуб - провеждане на 2 лектории за здравно образование с родителите.

2.10. Прилагане на нови подходи в работата с родителите - работа на Обществения съвет с родители на застрашени от отпадане деца; родителите - партньори на училището;

 **Училищни проекти – 2022/2023:**

- Схема „Училищен плод”

- Схема „ Училищно мляко”

- „Занимания по интереси“

- „Равен достъп до образование в условията на кризи“

- „Училищни практики 2“

**Мерки за компенсиране**

 Предоставяне на възможност на преждевременно напусналите училище отново да се включат в образованието чрез подходящи форми на обучение.

 Програмата се актуализира при необходимост в началото на всяка учебна година, както и при промяна на нормативните актове в системата на средното образование.